"திருத்தணி பக்கத்துல இருக்குற தாய்வீடுதான் என்னோட சொந்தக் கிராமம். பொறந்த வீட்டுலதான் ஒண்ணுத்துக்கும் வழி இல்லாமப் போயிடுச்சு. வாக்கப்பட்டுப் போற வீட்டுலயாவது நல்ல விதமா வாழலாம்னு ஏகப்பட்ட கனவுகளோட இருந்தேன். என் வீட்டுக்காரருக்கு ஊரு ஆந்திரா பக்கத்துல இருக்கு. என் அப்பா, அம்மா பாத்துத்தான் அவருக்குக் கட்டி வெச்சாங்க. புகுந்த வீட்டுக்குள்ள போன ரெண்டு மூணு நாளைக்குள்ளேயே என் மாமியாருக்கு வயித்துல நீர் கட்டி இருக்கு, உடனே ஆபரேஷன் பண்ணனும்னு சொல்லிட்டாங்க. ஏற்கெனவே கல்யாணத்துக்கு அங்க இங்கன்னு கடன் வாங்கி சிரமப்பட்டுக்கிட்டு இருந்த நேரத்துல இப்புடி ஒரு குண்டத்தூக்கிப் போடுறாங்களேன்னு கவலைப்பட்டோம். அப்போதான் காளாஸ்திரி பக்கத்துல இருக்குற நெல்லு மண்டி ஓனரு 20 ஆயிரம் ரூபாய் கடன் கொடுத்தாரு. மாமியாரை ஆஸ்பத்திரியில சேர்த்துட்டு என் வீட்டுக்காரரு வாங்கின கடனை அடைக்க அவரோட மில்லுக்கு வேலைக்குப் போனாரு. ஒரு ஆளா வேல பாத்தா சீக்கிரமா கடனை அடைக்க முடியாதேன்னு நினைச்சு நானும் அவருகூடவே போயிட்டேன்.